PROXECTO DIDÁCTICO Antonio fraguas

“onde o mundo AÍNDA se chama celanova”

descripción

Este proxecto nace da necesidade de que o alumnado coñeza en profundidade e valore o patrimonio cultural, artístico, etnográfico e lingüístico da vila de Celanova e a súa contorna máis próxima. Celanova posúe unha riqueza cultural inmensa en moitos ámbitos que os alumnos e as súas familias descoñecen. Este é un proxecto para toda a comunidade educativa; alumnos, profesores de distintas materias e familias participarán activamente nas distintas actividades incluídas nesta fermosa viaxe cultural e literaria pola vila de Celanova.

O punto de partida será o propio centro, xa que o IES Celanova ocupa un edificio histórico, cunhas dependencias de obrigado coñecemento por parte do alumado. A partir de aquí continuaremos co noso traballo de investigación de cada recuncho de interese da vila, todo iso acompañado polas verbas dos nosos ilustres escritores e cos sons dos tubos do espectacular órgano barroco.

Obxectivos

**O obxectivo principal deste proxecto é que o alumnado coñeza e valore o seu patrimonio artístico, etnográfico, histórico, xeográfico, literario… da vila de Celanova e da contorna do centro.**

* Orientar aos alumnos e a toda comunidade educativa cara unha educación patrimonial e ao coñecemento da lingua.
* Coñecer as leis de alfabetización mediática para fomentar a autonomía persoal á hora de buscar e manexar información.
* Fomentar o traballo en grupo, tanto na busca de información como no desenvolvemento do produto final do proxecto.
* Entender a interdisciplinariedade como un alicerce fundamental na educación a través dun proxecto que abrangue distintas materias e temas transversais.
* Mellorar a expresión e a capacidade de comunicación. Os alumnos deberán expresarse correctamente tanto de forma oral como escrita, manexando a información seleccionada previamente para o correcto desenvolvemento do vídeo documental que será o produto final do proxecto.
* Fomentar a interpretación musical e a escoita de obras de repertorio barroco.

Organización, desenvolvemento e metodoloxía

 As actividades integradas neste proxecto abranguen distintas materias tales como Historia, Arte, Debuxo Artístico, Música, Lingua Galega e Castelá, Tecnoloxía, e Ciencias naturais, que permitirán ao alumnado desenvolver case na súa totalidade as Competencias Clave da Educación Secundaria Obrigatoria (comunicación lingüística, competencia dixital, competencias socias e cívicas, conciencia e expresións culturais, aprender a aprender e sentido da iniciativa e espírito emprendedor). Tamén se traballarán temas transversais ( comprensión lectora, expresión oral e escrita, comunicación audiovisual, emprendemento e educación cívica).

* A pescuda de información sobre o noso patrimonio cultural, literario e histórico será supervisada pola coordinadora e os profesores de Arte e Lingua Galega e Castelá. A finalidade deste traballo de investigación será elaborar un roteiro literario e artístico polas rúas de Celanova e a súa contorna en colaboración co Concello de Celanova e a mancomunidade.
* Os alumnos de 2º de Bacharelato de Debuxo artístico realizarán a súa vez un estudo de feísmos arquitectónicos na vila e recrearán distintos lugares do centro que serán expostos nos corredores do IES Celanova. Tamén en colaboración co departamento de Tecnoloxía están a realizar marcapáxinas de distintos motivos arquitectónicos do centro, empregando a Impresora 3 D para a súa realización.

* Outro grupo de traballo encargarase do estudo da toponimia e da compilación de refráns, lendas e historias de distintas zonas da comarca, que motivarán ao alumnado a relacionarse con persoas de distintas xeracións, valorando a gran fonte de sabedoría popular que son os avós e bisavós.
* O departamento de Economía realizará un estudio económico, co fin de aportar ideas para que a xestión do patrimonio de Celanova teña unha maior rentabilidade. Trátase de aproveitar o pasado para mellorar o futuro.
* Para dar a coñecer a riqueza literaria de Celanova, os alumnos, en colaboración cos profesores de Lingua Castelá e Lingua Galega, realizarán unha escolma de textos que fagan mención á terra de Celanova e o seu patrimonio.
* Da man do departamento de música coñeceremos o órgano de Celanova. “Ao compás do vento” é un subproxecto no que os alumnos interpretarán e bailarán acompañados do órgano e de instrumentos de percusión unha serie de danzas históricas, concretamente renacentistas e barrocas, previamente seleccionadas e arranxadas para a súa adaptación á frauta doce.

Todas estas actividades incluiranse nun vídeo documental protagonizado polos alumnos, que se converterán en profesionais guías turísticos, amosando e explicando todos os bens patrimoniais da vila.

Avaliación

Empregaranse distintos procedementos de avaliación.

- En primeira instancia realizarase unha valoración inicial do alumnado para comprobar os seus coñecementos previos, e así poder facer un reparto de traballo , co fin de que cada un deles desenvolva o máximo de competencias clave posibles.

-Como avaliación formativa sen dúbida pero o que máis información vai aportar é a observación sistemática e directa do traballo dos alumnos, dado que se trata na súa maioría de actividades que implican traballo en grupo.

Tamén se realizarán probas escritas, interpretación pública das partituras das danzas barrocas, e protocolos de rexistro de actividades individuais e dos traballos de clase,que permitirán a integración de todas as competencias nun marco de avaliación coherente.

- Avaliación final do vídeo documental que se realizará como produto final do proxecto